Szám: 220-14/2013. 7. számú napirend

**Előterjesztés**

Zalaszentgrót Városi Önkormányzat Képviselő-testülete

2013. október 31-i ülésére

**Tárgy:** Zalaszentgrót Városi Önkormányzat 2014. évi költségvetési koncepciója

**Tisztelt Képviselő-testület!**

Az államháztartásról szóló 2011. CXCV. tv. 24. § (1) bekezdése előírja, hogy a következő évre vonatkozóan költségvetési koncepciót kell beterjeszteni a képviselő-testület elé. A koncepciónak nincs törvény által kötelezően előírt formája, így a kereteket a rendelkezésre álló információk adják. Az idei évben rendelkezésre áll a város 2011-2014. évekre vonatkozó gazdasági programja, az önkormányzat 2013. évi költségvetésének végrehajtásáról szóló háromnegyedévi beszámoló, valamint a Magyarország Kormánya által benyújtott T/12415. számú törvényjavaslat, amelynek részletes vitája napjainkban is zajlik, tehát az elfogadott költségvetési törvény – részleteiben – a tervezettől eltérhet.

**Helyzetelemzés**

1. A 2013. évi gazdálkodás tapasztalatai:

A 2014. évi költségvetés készítésekor célszerű az idei gazdálkodást értékelni, mert annak áthúzódó folyamatai lényegesen befolyásolják a jövő évi lehetőségeket.

2013. évben az önkormányzatok állami finanszírozása gyökeresen megváltozott, mivel a bázis szemléletű finanszírozást felváltotta a feladatfinanszírozás. A személyi jövedelemadó már nem szerepelt a bevételek között, az önkormányzat által beszedett gépjárműadó 60 %-a is az államhoz került. Bevezették az elvárt bevétel fogalmát, amely az önkormányzat iparűzési adóalapja alapján csökkentette az állami támogatást. Ez a finanszírozás gyakorlatilag teljesen korlátok közé szorítja az önkormányzati gazdálkodást, ezekből a támogatásokból fejlesztés egyáltalán nem finanszírozható, ugyanakkor a rendszer elvárja – éppen az ún. elvárt bevétel miatt – hogy az önkormányzat saját forrást is rendeljen a működéshez.

A feladatfinanszírozás rendszerének hibái, hiányosságai az év folyamán a gyakorlati megvalósítás során derültek ki, így az egyes szakterületek a kormányzati szerkezetátalakítási tartalékból kaptak forrást, természetesen külön pályázat benyújtása után.

2013. évtől a 2011. évi CXCIV. törvény előírásai alapján az önkormányzati költségvetés nem tartalmazhat forráshiányt, a hitelek zöme csak kormányzati engedéllyel vehető fel.

2013. január 1-jétől megalakultak a járási hivatalok, ezzel a polgármesteri hivatal feladatai megváltoztak, viszont 2013. március 1-jétől megalakult a Zalaszentgróti Közös Önkormányzati Hivatal, amely maga után vonja Zalabér és Zalavég község igazgatási és pénzügyi feladatainak ellátását. 2012. december 31. napjával megszűnt a ZalA-KAR Innovációs Társulás munkaszervezete, feladatait a hivatal látja el.

2013. január 1-jétől a köznevelési intézmények fenntartói feladatai - az óvodai nevelés kivételével – átkerültek Klebelsberg Intézményfenntartó Központhoz, a működtetés továbbra is városi önkormányzat feladatkörébe tartozik. Az év elején teljesen tisztázatlan volt a fenntartó és működtető feladata, sajnos ez a terület még napjainkban sincs teljesen leszabályozva, ugyanakkor ezekre a feladatokra a helyi önkormányzat számára a központi költségvetés nem biztosít támogatást.

2013. július 1-jétől a 2011. évi CLXXXIX. tv. 146. §-a alapján átalakításra került a Szociális és Gyermekjóléti Alapszolgáltatási Központot fenntartó társulás, a 2011. CXCV. tv. 2. § (1) bekezdése alapján kikerült az önkormányzat költségvetési rendeletéből, a társulási tanács dönt az intézmény működtetéséről.

2013. évben az önkormányzat biztosította az intézmények zavartalan működését, befejezésre kerültek az elkezdett fejlesztések. A közmunka program jelentős terhet ró annak irányítóira, adminisztratív feladatainak elvégzőire, ugyanakkor bővül az általa az önkormányzat eszköz-állománya, valamint a dologi és szociális kiadásoknál jelentős megtakarítást hoz.

Az idei évben sem voltak likviditási zavarok a gazdálkodásban, ezt megalapozta a 2012. évről áthozott jelentős pénzmaradvány, valamint az év folyamán tervnek megfelelően alakult a helyi adó bevétel, a kiadások a tervezett keretek között maradtak, illetve a pályázatokban rejlő lehetőségek maximálisan kihasználásra kerültek.

2. A 2014. évi költségvetési törvény-tervezetben meghatározott elvek, célok:

A jelenleg rendelkezésünkre álló törvény-tervezet a jövő évre vonatkozóan a GDP 2 %-os növekedésével, 2,9 %-os GDP-arányos államháztartási hiánnyal, valamint 2,4 %-os inflációval számol.

A Kormány által prioritásként kezelt főbb területek:

- a foglalkoztatás élénkítése, közfoglalkoztatás

- népesedéspolitika

- devizahitelesek megsegítése

- köznevelés, pedagógus-életpályamodell

- kultúra

- sport támogatása

- beruházási alap

3. A 2014. évi központi szabályozás várható hatása:

Fő elv, hogy marad a 2013. évben bevezetett feladat-finanszírozás, az elvárt bevétel, valamint a gépjárműadó 60 %-a jövőre is az államot illeti meg.

A jelenlegi információk szerint a 2014. évi feladatfinanszírozás alapvetően ugyanazokból az elemekből áll, mint 2013. évben. Folytatódik a pedagógus életpálya-modellhez kapcsolódó bérfejlesztés, ehhez rendel támogatást a központi költségvetés. A központosított támogatások között új elemként jelentkezik fejlesztési forrásként az „Adósságkonszolidációban részt nem vett települési önkormányzatok fejlesztéseinek támogatása” jogcím, amelyre a városi önkormányzat is jogosult lenne.

4. Zalaszentgrót Városi Önkormányzat 2014. évi költségvetési koncepciója:

I. A jövő évre vonatkozóan kevés a rendelkezésre álló adat, az ezekből készült kimutatást - amelyben összehasonlításra kerülnek az idei és a jövő évi támogatásokra vonatkozó adatok - az 1. számú melléklet tartalmazza. A kimutatásból kitűnik, hogy az önkormányzati hivatal állam által finanszírozott létszámát 2013. évre 30 főben, ugyanakkor – a törvény-tervezet szerint – 2014. évre 27 főben határozza meg, ami teljesen kiszámíthatatlanná és működésképtelenné tenné a hivatal működését.

A Szociális és Gyermekjóléti Alapszolgáltatási Központ esetében az állami finanszírozás 3.500 e Ft-tal csökken az idei évhez képest, az intézmény működéséhez szükséges forrás meghatározásáról a Társulási Tanács dönt.

II. A központi források szűkülése miatt a helyi bevételeket – lehetőségeken belül – emelni kell:

a./ Intézményi működési bevételek:

- az étkezési térítési díjak a gyermekétkeztetésben a vállalkozási szerződés alapján fognak emelkedni az előterjesztés 2. számú melléklete alapján

- bérleti díjak: a Gazdasági Bizottság tesz javaslatot a lakáscélú, nem lakáscélú helyiségek, közterület-foglalási valamint piaci helypénzek díjtételeinek emelésére

b./ Közhatalmi bevételek:

- ehhez a bevételcsoporthoz az önkormányzat által kivetett helyi adók tartoznak

- a helyi adók mértékének emelésére a Pénzügyi és Ügyrendi Bizottság tesz javaslatot

c./ Átvett pénzeszközök:

- legnagyobb volumenű a működési célra átvett pénzeszközök között az OEP támogatás, cél a minél nagyobb mértékű támogatása elérése

- fejlesztési feladatokat elsődlegesen pályázati források bevonásával kell finanszírozni

- a benyújtásra javasolt pályázatokra vonatkozóan a Gazdasági Bizottság tesz javaslatot

d./ Hitelek:

- működési forráshiány továbbra sem tervezhető, a fejlesztésekre vonatkozóan a 2011. évi CXCIV. tv. alapján kell döntést hozni

III. Intézményi és működési kiadások tervezésének irányelvei

a./ Személyi juttatások:

- közalkalmazottak esetében a KJT., köztisztviselők esetében a KTTV. előírásai alapján kell a tervezést végrehajtani. Új szervezetként jelenik meg 2014. évtől a gazdasági ellátó szervezet, ennek személyi feltételeit külön napirend keretében tárgyalja a képviselő-testület.

2014. évben is biztosítja a képviselő-testület a köztisztviselők számára a cafeteria keretet a törvényben meghatározott keretig, illetve a közalkalmazottak és 1 éven túli foglalkoztatottak számára az étkezési utalványt havi 5.000 Ft mértékig.

b./ Munkaadókat terhelő járulékok:

- a tervezést a hatályos adó-és tb. jogszabályok alapján kell elvégezni.

c./ Dologi kiadások:

- jelenleg nincsenek információk a jövő évi közüzemi díjtételek változásáról, ezért ez a tényleges költségvetési tervező munka része lesz

- vásárolt élelmezés tervezése a térítési díjaknál meghatározottak szerint történik

- az intézmények karbantartási igényeit a Gazdasági Bizottság tárgyalja és rangsorol

d./ Szociális ellátások:

- a jegyzői hatáskörben maradt rendszeres szociális ellátásokat kell tervezni, az eseti szociális kiadások esetében az előző évi tényszámok az irányadók.

e./ Egyéb feladatok ellátása:

- az illetékes bizottságoknak célszerű lenne rangsorolni az egyéb feladatokat a feladatfinanszírozás tükrében, mivel ezek csak saját bevételből fedezhetők. Idetartozó feladatok: alapítványok, sport- és civil szervezetek támogatása, strandfürdő üzemeltetés.

IV.Felújítási és beruházási kiadások:

- 2014. évben is úgy kell tervezni a felhalmozási kiadásokat, hogy a várható felhalmozási bevételek nyújtsanak rá fedezetet, mivel a feladatfinanszírozás rendszerébe ezek a kiadások nem illeszthetők be

- a Gazdasági Bizottság határozza meg a jövő évi fejlesztési célokat úgy, hogy prioritást élvezzenek a képviselő-testületi határozattal vállalt kötelezettségek

V. Az önkormányzat által vállalt, következő évre szóló kötelezettségvállalásairól tájékoztatás:

a. / Készfizető kezességvállalás:

Az önkormányzat gazdasági társaságának, a Szentgróti Víz-és Fürdő Kft-nek a felvett hitel utáni 2014. évi kötelezettségei svájci frankban:

* tőkerész: 31.720 CHF
* kamat: 4.144 CHF

b. / Testületi határozattal vállalt kötelezettségek 2014. évi üteme: 164/2012. (XII.20.) számú képviselő-testületi határozat alapján sikeres KEOP pályázat esetén vállalja a Zalaszentgrót - Tekenye szennyvízcsatorna program megvalósítását

20/2013. (II.14.) számú képviselő-testületi határozat alapján sikeres KEOP pályázat esetén az önkormányzat készfizető kezességet vállal a víziközmű társulat által felvett hitelért

28/2013. (II.28.) számú képviselő-testületi határozat alapján a Zalaszentgróti Városi Futball Club számára a sporttelep felújítási pályázathoz 3.000 eFt önrészt biztosít

32/2013. (III.28.) számú képviselő-testületi határozat alapján Zalaszentgrót teljes közigazgatási területére vonatkozó településrendezési terv 2014. évi üteme: 3.775 eFt + ÁFA

67/2013 (V.16.) számú képviselő-testületi határozat alapján a „Gazdálkodó települési közösségek” elnevezésű pályázathoz 1.620 eFt önerőt, ill. a az előfinanszírozáshoz 6.000 eFt összeget biztosít

97/2013. (VII.18.) számú képviselő-testületi határozat alapján: 1. a „Fecskeházak létrehozásának támogatása” elnevezésű pályázathoz 2.448 eFt önerőt, illetve az előfinanszírozáshoz 9.065 eFt összeget biztosít

2. a „ Fenntartható mezőgazdasági mintaprojektek” elnevezésű pályázathoz 4.320 eFt önerőt, illetve az előfinanszírozáshoz 16.000 eFt összeget biztosít.

77/2013. (VI.13.) számú képviselő-testületi határozat alapján Csáford-Látóhegy városrészben – amennyiben az érintett részönkormányzatok ill. tulajdonosok is hozzájárulnak a kivitelezési költségekhez – közvilágítás kiépítéséhez hozzájárulást biztosít.

99/2013. (VII.18.) számú képviselő-testületi határozat alapján Zalaudvarnokon a művelődési ház mögötti parkoló építéséhez 459 eFt + ÁFA forrást biztosít a részönkormányzati és 459 eFt + ÁFA forrást biztosít a városi költségvetés terhére

109/2013 (IX.12.) számú képviselő-testületi határozat alapján „Fenntartható fejlesztések központja - Zalaszentgrót „Leader pályázat előfinanszírozása

116/2013 (IX.12.) számú képviselő-testületi határozat alapján 2 fő 50 éven felüli ill. 1 fő pályakezdő munkavállaló alkalmazása 1 évi időtartamra

122/2013. (IX.12.) számú képviselő-testületi határozat alapján Zalaszentgrót, Széchenyi u. 8. szám alatti ingatlan vételárának II. részlete 2.000 eFt.

124/2013. (IX.30.) számú képviselő-testületi határozat alapján a Bursa Hungarica Önkormányzati Ösztöndíjrendszerhez 1.400 eFt saját forrást biztosít.

A kötelezettségvállalások számszerűsíthető összege: 20.748 e Ft.

A Humán Ügyek Bizottsága az előterjesztést megtárgyalta és az 22/2013.(X.24.) számú határozatában javasolja Zalaszentgrót Város Önkormányzat Képviselő-testületének az önkormányzat 2014. évi költségvetési koncepciójának elfogadását.

A Szociális Bizottság az előterjesztést megtárgyalta és az 30/2013.(X.25.) számú határozatában javasolja Zalaszentgrót Város Önkormányzat Képviselő-testületének az önkormányzat 2014. évi költségvetési koncepciójának elfogadását.

A Gazdasági és Városfejlesztési Bizottság az előterjesztést megtárgyalta és a 78/2013. (X.24.) számú határozatában egyhangúan javasolja Zalaszentgrót Város Önkormányzat Képviselő-testületének a 3. számú mellékletben szereplő koncepció elfogadását.

A Pénzügyi és Ügyrendi Bizottság az előterjesztést a 2013. október 28-i ülésén tárgyalja, az elnök szóban ismerteti a Bizottság véleményét.

Kérem a T. Képviselő-testületet, hogy az önkormányzat 2014. évi költségvetési koncepciójáról készült előterjesztést megtárgyalni, illetve a javaslataikat megtenni szíveskedjenek.

Zalaszentgrót, 2013. október 21.

Baracskai József

polgármester